### NN 17/2026 (20.2.2026.), Presuda Visokog upravnog suda Republike Hrvatske poslovni broj: Usoz-86/2025-6, surj. Usoz-89/2025 od 29. siječnja 2026.

VISOKI UPRAVNI SUD REPUBLIKE HRVATSKE

195

PRESUDA

Visoki upravni sud Republike Hrvatske u vijeću sastavljenom od sutkinja toga suda, Kristine Senjak Krunić, predsjednice vijeća, dr. sc. Sanje Otočan, Senke Orlić-Zaninović, Blanše Turić i Snježane Horvat-Paliska, članica vijeća uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog na zahtjev MJ, OIB: [osobni identifikacijski broj], [adresa], PJ, OIB: [osobni identifikacijski broj], [adresa], PJM, OIB: [osobni identifikacijski broj], [adresa] i NJ, OIB: [osobni identifikacijski broj], [adresa], koje zastupa opunomoćenica Dobrila Tenžera Kerum, odvjetnica iz Sinja, Vrlička 41, te MB, [adresa], OIB [osobni identifikacijski broj] i MZ, [adresa], OIB: [osobni identifikacijski broj], na sjednici vijeća održanoj 29. siječnja 2026.

presudio je

Ukida se Odluka o nerazvrstanim cestama na području Općine Hrvace klasa: 024-01/25-04/9, urbroj: 2181-25-01-25-01 od 10. travnja 2025. (»Službeni glasnik Općine Hrvace«, 2A/25. i 11/25.).

Obrazloženje

1. MJ iz [adresa], PJ iz [adresa], PJM iz [adresa] i NJ iz [adresa] podnijeli su kao suvlasnici k.č.br. [katastarska čestica] k.o. [katastarska općina] u predmetu zaprimljenim pod poslovnim brojem: Usoz-86/2025, zahtjev za ocjenu zakonitosti dviju odluka Općine Hrvace i to Odluke o nerazvrstanim cestama na području Općine Hrvace, klasa: 024-01/25-04/9, urbroj: 2181-25-01-25-01 od 10. travnja 2025. i Odluke o proglašenju komunalne infrastrukture – nerazvrstane ceste javnim dobrom u općoj uporabi u vlasništvu Općine Hrvace, klasa: 024-01/25-04/10 urbroj: 2181-25-01-25-1 od 10. travnja 2025., obje objavljene u Službenom glasniku Općine Hrvace«, 2A/25. Budući da se jednim podneskom osporavaju dva akta, Sud je razdvojio predmete te se o zakonitosti svakog osporenog akta odlučuje u zasebnom postupku.

2. Predmet ovog upravnog spora ocjena je zakonitosti Odluke o nerazvrstanim cestama na području Općine Hrvace, klasa: 024-01/25-04/9, urbroj: 2181-25-01-25-01 od 10. travnja 2025. (u daljnjem tekstu Odluka), koji opći akt su također zahtjevom osporili MB iz [adresa] i MZ iz [adresa], zahtjevom zaprimljenim u predmetu pod poslovnim brojem Usoz-89/2025 radi čega je Sud odgovarajućom primjenom odredbe članka 107. stavka 1. Zakona o upravnim sporovima (»Narodne novine«, 36/24. – dalje ZUS) predmete spojio radi zajedničkog raspravljanja i donošenja odluke pod poslovnim brojem: Usoz-86/2025.

3. Podnositelji zahtjeva u bitnom ističu da je Općina Hrvace, nakon presude ovog Suda poslovni broj: Usoz-126/24, kojom je ukinuta Odluka o nerazvrstanim cestama na području Općine Hrvace od 14. studenog 2018. (»Službeni glasnik Općine Hrvace«, 9/18.), iznova donijela nezakonitu Odluku na temelju članka 101. Zakona o cestama (»Narodne novine«, 84/11., 22/13., 54/13., 148/13., 92/14., 110/19., 144/21., 114/22., 04/23. i 133/23. dalje ZC), koja odredba ne daje ovlast predstavničkom tijelu jedinice lokalne samouprave za donošenje odluke kojom se nekretnina u privatnom vlasništvu proglašava javnim dobrom u općoj uporabi. Takvu ovlast ne daje ni odredba članka 35. Zakona o lokalnoj i područnoj (regionalnoj) samoupravi (»Narodne novine«, 33/01., 60/01., 129/05., 10907., 125/08., 36/09., 137/15., 123/17., 98/19. i 144/20. dalje ZLP(R)S ni odredba članka 31. Statuta Općine Hrvace (»Službeni glasnik Općine Hrvace« 1/18. i 9/20.), što jasno proizlazi iz dosadašnje prakse ovog Suda. Podnositelji zahtjeva MB i MZ, dodaju da Odluka ne sadrži grafički dio i oznake katastarskih čestica preko kojih se traži osnivanje nerazvrstanih cesta, već je isključivo priložen popis s nazivima cesta bez pobliže određenih katastarskih čestica. Smatraju da nezakonito i netransparentno postupanje Općine Hrvace ugrožava njihova imovinska prava, jer se na popisu nerazvrstanih cesta navodi odvojak Bošnjak što daje opravdanu sumnju da je u popis uključena površina koja obuhvaća k.č.br. [katastarska čestica] k.o. [katastarska općina] koju su naslijedile od supruga i oca, a koja u naravi predstavlja dvorište njihove obitelji, kojem nemaju pristup druge osobe i ispod kojeg se nalaze njihove septičke jame. Pored navedenog pretpostavljaju da se dio njihove nekretnine u naravi oranice Gornji Panj, oznake k.č.br. [katastarska čestica] k.o. [katastarska općina], želi proglasiti javnim dobrom i nerazvrstanom cestom, a radi se o nekretnini neposredno uz rijeku Cetinu, kojoj se pristupa s županijske ceste 6105 Hrvace – Bitelić. Svoje vlasništvo na predmetnim nekretninama dokazuju zemljišnoknjižnim izvatkom čime dokazuju da se Odlukom dira u njihovo pravo suvlasništva, zbog čega se pozivaju na odredbe Ustava Republike Hrvatske (»Narodne novine«, 56/90., 135/97., 113/00., 28/01., 76/10. i 5/14.) kao i članak 1. Protokola uz Konvenciju za zaštitu ljudskih prava i temeljnih sloboda (»Narodne novine«, Međunarodni ugovor broj 18/97. i 6/99.). Naglašavaju da Općina Hrvace nije kao tijelo javne vlasti provela javnu raspravu prije donošenja Odluke kojom zadire u imovinska prava pojedinaca. Skreću pozornost na odredbu članka 8. stavka 3. Odluke kojom je potpuno nezakonito dana ovlast općinskom načelniku da može zaključkom samostalno mijenjati i dopunjavati podatke Jedinstvene baze nerazvrstanih cesta obzirom da je to isključiva ovlast predstavničkog tijela.

4. Predlažu da ovaj Sud ukine osporeni opći akt.

5. Očitovanje o zahtjevima dostavilo je Općinsko vijeće Općine Hrvace u kojem navodi da je na sjednici održanoj 21. studenog 2025. donesena Odluka o ispravku Odluke o nerazvrstanim cestama na području Općine Hrvace klasa: 024-01/25-04/09 urbroj: 2181-25-01-25-2, koja je stupila na snagu i objavljena u Službenom glasniku Općine Hrvace br. 11/25, 25. studenog 2025. i kojom se umjesto članka 101. ZC-a kao pravni temelj navodi odredba članka 107. istog Zakona.

6. Zahtjev je osnovan.

7. Osporenu Odluku donijelo je Općinsko vijeće Općine Hrvace 21. studenoga 2025. na temelju članka 101. ZC-a, članka 35. ZLP(R)S te članka 31. Statuta Općine Hrvace, sukladno člancima 21., 22. i 23. Zakona o komunalnom gospodarstvu (»Narodne novine«, 68/18. 110/18., 32/20. i 145/24.; u daljnjem tekstu: ZKG).

8. Članak 101. ZC-a uređuje pravni status nerazvrstane ceste, članak 35. ZLP(R)S-a propisuje ovlasti predstavničkog tijela jedinice lokalne, odnosno područne (regionalne) samouprave, a članak 31. Statuta Općine Hrvace propisuje ovlasti Općinskog vijeća. Članci 21., 22. i 23. ZKG-a definiraju i nabrajaju komunalne djelatnosti kojima se osigurava održavanje komunalne infrastrukture te, među ostalim, određuju sadržaj pojma »održavanje nerazvrstanih cesta».

9. Nijedna od navedenih zakonskih odredaba ne ovlašćuje jedinicu lokalne samouprave na donošenje odluke kao što je osporena Odluka, a odredba Statuta Općine Hrvace na temelju koje je donesena Odluka, samostalno, bez mjerodavnog materijalnog prava, ne može biti osnova za donošenje općeg akta.

10. Polazeći od utvrđenja da navedene odredbe ZC-a, ZLP(R)S-a, ZKG-a i Statuta Općine Hrvace, na temelju kojih je donesena osporena Odluka, nisu valjana osnova za donošenje odluke kao što je osporena Odluka, Sud ocjenjuje osporenu Odluku nezakonitom.

11. U odnosu na pozivanje Općine Hrvace na Odluku o ispravku Odluke o nerazvrstanim cestama na području Općine Hrvace klasa: 024-01/25-04/09 urbroj: 2181-25-01-25-2 od 21. studenog 2025., valja reći da se kroz institut ispravljanja pogrešaka omogućuje ispravljanje očitih netočnosti tehničke prirode ili nedostataka nastalih prilikom prijepisa odluke, ali ne i mijenjanje pravnog osnova na kojem se Odluka temelji.

12. Pored navedenog, a u svjetlu navoda podnositelja zahtjeva, nakon analize osporene Odluke odnosno postupka njenog donošenja, Sud je ocijenio da i postupak koji je prethodio njenom donošenju nije proveden u skladu sa Zakonom o pravu na pristup informacijama (»Narodne novine«, 25/13., 85/15. i 69/22.; u daljnjem tekstu: ZPPI).

13. Mjerodavne odredbe članka 11. stavaka 1. i 2. ZPPI-a propisuju:

»Članak 11.

(1) Tijela državne uprave, druga državna tijela, jedinice lokalne i područne (regionalne) samouprave i pravne osobe s javnim ovlastima dužne su provoditi savjetovanje s javnošću pri donošenju zakona i podzakonskih propisa, a pri donošenju općih akata odnosno drugih strateških ili planskih dokumenta kad se njima utječe na interese građana i pravnih osoba.

(2) Savjetovanje s javnošću tijela državne uprave provode preko središnjeg državnog internetskog portala za savjetovanja s javnošću, a druga državna tijela, jedinice lokalne i područne (regionalne) samouprave i pravne osobe s javnim ovlastima preko internetske stranice ili preko središnjeg državnog internetskog portala za savjetovanje s javnošću, objavom nacrta propisa, općeg akta odnosno drugog dokumenta, s obrazloženjem razloga i ciljeva koji se žele postići donošenjem propisa, akta ili drugog dokumenta, sastavom radne skupine koja je izradila nacrt, ako je odlukom čelnika tijela radna skupina bila osnovana te pozivom javnosti da dostavi svoje prijedloge i mišljenja.«

14. Budući da se osporenim općim aktom utječe na interese građana, pa tako i interese podnositelja zahtjeva, Općina Hrvace bila je dužna provesti savjetovanje s javnošću u vezi s osporenom Odlukom. Međutim, na mrežnoj stranici Općine Hrvace ne postoji podatak o provođenju savjetovanja s javnošću u vezi s osporenom Odlukom iz kojeg razloga je osporeni opći akt nezakonit u formalnom smislu.

15. Slijedom navedenog, Sud je na temelju članka 162. stavka 3. ZUS-a, ukinuo osporenu Odluku zbog njezine nezakonitosti.

16. Osporena Odluka, u skladu s člankom 162. stavkom 4. ZUS-a, prestaje važiti danom objave ove presude u »Narodnim novinama».

Poslovni broj:     Usoz-86/2025-6
 surj. Usoz-89/2025

Zagreb, 29. siječnja 2026.

Predsjednica vijeća
 Kristina Senjak Krunić, v. r.